**ELŐTERJESZTÉS**

**Körmend Város Önkormányzata Képviselő-testületének 2024. március 25-i rendkívüli ülésére**

**Tárgy:** a közterületek használatáról és rendjéről szóló önkormányzati rendelet módosítása

Tisztelt Képviselő-testület!

Az Önkormányzat a közterületek használatára vonatkozóan 2003-ban alkotott szabályozást a közterületek használatáról és rendjéről szóló 21/2003. (VI. 1.) önkormányzati rendelet elfogadásával, amely több alkalommal módosításra került elsősorban a közterület használati díjak vonatkozásában.

A 2014-es módosítás alkalmával új szabályként került a rendeletbe a 2/B.§, amely a választási plakát, hirdetőberendezés kihelyezésének szabályait határozza meg, és a választási eljárásról szóló 2013. évi XXXVI. törvény (továbbiakban: Ve.) felhatalmazása alapján került megalkotásra.

Az azóta eltelt időszakban a Ve. módosítására is sor került, és a felhatalmazó rendelkezés, amely alapján az önkormányzati szabályozás megszületett már nem hatályos. Jelenleg a választási plakát elhelyezésére irányadó szabályokat a Ve. 144.§-a határozza meg, amely már önkormányzati rendelet megalkotására a témában nem ad felhatalmazást.

A jogalkotásról szóló 2010. évi CXXX. törvény (továbbiakban: Jat.) értelmében magasabb szintű jogszabályban rögzített rendelkezéssel ellentétes szabály nem állapítható meg, illetve a rendelkezés nem ismételhető meg alacsonyabb szintű jogszabályban.

A fentiekre tekintettel a közterületek használatáról és rendjéről szóló 21/2003. (VI. 1.) önkormányzati rendelet 2/B.§-ának hatályon kívül helyezését javaslom a magasabb szintű jogszabálynak való megfelelőség érdekében.

A fentiek szerint előkészítésre került a módosító rendelet tervezete, melyet a Képviselő-testület az előterjesztés mellékleteként megismerhet.

Kérem a Képviselő-testületet, hogy döntsön az önkormányzati rendelet módosításáról, az érintett szakasz hatályon kívül helyezéséről.

**Előzetes hatásvizsgálat:**

Társadalmi hatás: a rendelet megalkotásának társadalmi hatása nincs.

Gazdasági hatás: a rendelet megalkotásának gazdasági hatása nincs.

Költségvetési hatás: a rendelet megalkotásának nincs költségvetési hatása.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotása a magasabb szintű jogszabályoknak való megfelelés miatt indokolt.

Körmend, 2024. március 19.

**Bebes István**

**polgármester**

**Körmend Város Önkormányzata Képviselő-testülete ……/2024. (III. ….) önkormányzati rendelete**

**a közterületek használatáról és rendjéről szóló 21/2003. (VI. 1.) önkormányzati rendelet módosításáról**

Körmend Város Önkormányzatának Képviselő-testülete a jogalkotásról szóló 2010. évi CXXX. törvény 10.§ (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§** Hatályát veszti a közterületek használatáról és rendjéről szóló 21/2003. (VI. 1.) önkormányzati rendelet 2/B.§-a.

**2.§** E rendelet a kihirdetését követő napon lép hatályba és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2024. március …. napján.

**dr. Stepics Anita**

**jegyző**

**INDOKOLÁS**

**a közterületek használatáról és rendjéről szóló 21/2003. (VI. 1.) önkormányzati rendelet módosításáról szóló ……/2024. (III. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A közterületek használatáról és rendjéről szóló önkormányzati rendelet választási plakát elhelyezésére vonatkozó rendelkezésének hatályon kívül helyezése szükséges, mivel a megalkotására felhatalmazást adó magasabb szintű jogszabályi rendelkezés már hatályon kívül helyezésre került. Tekintettel arra, hogy magasabb szintű jogszabályban rögzített rendelkezések nem ismételhetők meg helyi szinten, továbbá azoktól eltérő, azzal ellentétes szabályozás nem alkotható, az önkormányzati rendelet vonatkozó szakaszának hatályon kívül helyezése szükséges és indokolt.

**RÉSZLETES INDOKOLÁS**

**1.§-hoz**

A vonatkozó jogszabályi rész a hatályon kívül helyezésről rendelkezik.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.